Catania

Catania výslovnosť (IPA: [kaˈtanja]) je mesto ležiace v autonómnom regióne Sicília a na rovnomennom ostrove, a hlavné mesto provincie Catania. Počtom obyvateľov je po Palerme druhým najväčším sicílskym mestom, celkovo desiatym spomedzi všetkých talianskych miest. Catania je najväčším talianskym mestom, čo sa týka miest, ktoré nie sú hlavnými mestami autonómneho regiónu. Takisto patrí medzi päťnásť talianskych miest, v ktorých sa nachádza metro. Mesto má rozlohu 180,88 km² a k 31. máju 2014 tu žilo 315 535 obyvateľov. Nachádza sa vo východnej časti ostrova Sicília, v blízkosti sopky Etna. Patrónom mesta je Svätá Agáta. V roku 2002 bola Catania spolu s ďalšími siedmimi sicílskymi mestami, Caltagirone, Militello in Val di Catania, Modica, Noto, Palazzolo, Ragusa a Scicli, zapísaná do zoznamu Svetového dedičstva UNESCO. Dejiny Cataniu založili okolo roku 729 pred Kr. obyvatelia Chalkisu a patrila medzi prvé miesta na Sicílii, kde sa usadili asi v roku 263 pred Kr. Rimania. Pod ich správou vyrástla na jedno z najväčších miest na ostrove. V ranom stredoveku mesto postupne strácalo na význame a znovu začalo prekvitať až v 14. storočí v období aragónskych kráľov. Zemetrasenie v roku 1693 však celú Cataniu zrovnalo so zemou. Pamiatky Dominantou Catanie je pevnosť Castello Ursino, ktorú postavili v tesnej blízkosti mora v roku 1240 pre cisára Fridricha II. V 14. storočí tu bola rezidencia aragónskych kráľov, neskôr väznica a kasáreň. Od roku 1934 tu sídli Museo Civico, do ktorého zbierok patria i vzácne grécke sochy z 5. a 4. storočia pred Kr. Na Piazza del Duomo stojí Katedrála svätej Agáty, ktorá bola postavená v 18. storočí, ale chórové apsidy a východná strana priečnej lode pochádzajú z 13. storočia. Vo vnútri je náhrobok skladateľa Vincenza Belliniho, ktorý sa narodil v Catanii v roku 1801. Nachádza sa tu aj kaplnka sv. Agáty s náhrobkom vicekráľa Acuňa. Infraštruktúra Metro Od roku 1999 je v Catanii metro. Jeho celková dĺžka je zhruba 8,8 km a premáva medzi zastávkami Nesima a Stesicoro. Letisko Letisko Catania-Fontanarossa je šiestym najväčším letiskom z hľadiska ročného počtu prepravených pasažierov v celom Taliansku. Šport V Catanii sídli futbalový klub Calcio Catania, momentálne hráva v súťaži Serie B. Svoje domáce zápasy hráva na štadióne Stadio Angelo Massimino s kapacitou 20 266 miest. Štadión má aj atletickú dráhu. V minulosti hostil aj zápasy rugby. Catania bola sedemkrát cieľovým miestom cyklistických pretekov Giro d'Italia. Prvá v roku 1930, ostatná v 2003. Zoznam etáp a víťazov s cieľom v Catanii 1930 1. etapa: Messina-Catania, víťaz Michele Mara 1949 1. etapa: Palermo-Catania, víťaz Mario Fazio 1976 1. etapa, 1. časť: Catania, víťaz Patrick Sercu 1986 2. etapa: Sciacca-Catania, víťaz Jean-Paul van Poppel 1989 1. etapa: Taormina-Catania, víťaz Jean-Paul van Poppel 1999 2. etapa: Noto-Catania, víťaz Mario Cipollini 2003 5. etapa: Messina-Catania, víťaz Alessandro Petacchi Osobnosti mesta Svätá Agáta (* cca 230 – † 251), svätica Giovanni Pacini (* 1796 – † 1867), taliansky hudobný skladateľ Vincenzo Bellini (* 1801 – † 1835), taliansky hudobný skladateľ Giovanni Verga (* 1840 – † 1922), taliansky fotograf a spisovateľ Giuseppe Fava (* 1925 – † 1984), taliansky spisovateľ Claudio Licciardello (* 1986), taliansky atlét Partnerské mestá Grenoble, Francúzsko (od roku 1961) Ottawa, Kanada Phoenix, Spojené štáty (od roku 2001) Osvienčim, Poľsko (od roku 2010) Oxford, Spojené kráľovstvo (od roku 2012) V náboženskej oblasti Migole, Tanzánia Pozri aj Etna Valley Calcio Catania Galéria Iné projekty Commons ponúka multimediálne súbory na tému Catania Zdroj Tento článok je čiastočný alebo úplný preklad článku Catania na talianskej Wikipédii. Externé odkazy Oficiálna stránka (po taliansky)